יהושע לימוני

יהושע לימוני (נולד בי"א בתשרי ה'תשל"ב, 30 בספטמבר 1971 בהרצליה) הוא זמר ומוזיקאי ישראלי. נולד וגדל בהרצליה. אחותו היא השחקנית והמוזיקאית כנרת לימוני. ב-1986 החל ללמוד נגינה על תופים ולאחר כשנה וחצי, בהיותו עדיין תלמיד תיכון, הקים עם חבריו את להקת "שפיות זמנית". בפברואר 1990 הקליטו חברי הלהקה את השיר "הקיץ האחרון", שכתב מקס גת-מור. השיר הוקלט שלושה ימים לפני גיוסו של לימוני לצה"ל, במעין מחווה של הלהקה לפני עזיבתו. הסינגל, אשר זכה להשמעות בתחנות הרדיו לפני מלחמת המפרץ, היה כבר בתהליך ירידה במצעדי הפזמונים כאשר פרצה המלחמה, אך במהלכה הושמע שוב פעמים רבות. כך, כשהסתיימה המלחמה, יצא שהשיר שהה במצעד הפזמונים של רשת ג' למעלה משנה - הישג שאף שיר לא הגיע אליו מעולם. הוא זכה בתואר "שיר השנה" במצעד הפזמונים העברי השנתי של התחנה - הישג נדיר לשיר בכורה. חברי הלהקה הופתעו מהצלחת הסינגל, אולם מכיוון שהיו במהלך שירותם הצבאי, התקשו לנצל אותה. בצה"ל שירת ביחידת מורן. לאחר שירותו הצבאי טס להוליווד, למד מוזיקה ותופים ב-"Musicians Institute" וסיים את הלימודים בהצטיינות. בעקבות קריאה בספר "ארחות צדיקים" החל בתהליך של חזרה בתשובה וחזר לישראל. לימוני חזר לישראל והחל לעבוד כמתופף מקצועי עם אומנים ולהקות שונות. בין השאר עבד עם אביתר בנאי, פבלו רוזנברג ולהקת תופעת דופלר. תהליך התשובה שלו חווה עליות וירידות, כאשר הוא חזר להיות חילוני למשך תקופה ארוכה ולאחריה חזר שוב בתשובה. ב-1995 החל לכתוב שירים והקים להקה בשם "יהושע" שניגנה את השירים שכתב והלחין, וב-1999 החלה הלהקה להופיע. הלהקה אף הוציאה דיסק דרך הוצאה עצמית בשם "יהושע" הכולל 9 שירים, וזה נמכר בהופעות של הלהקה. חברי הלהקה שניגנו באלבום הם רון קליין, עדי גולדשטיין, יואב בונצל ואבישי מור. ב-2004 החל להמכר האלבום "יהושע" של הלהקה בצורה מסחרית, בהפצת הד ארצי. להפקת אלבום זה ייעץ מוזיקלית משה לוי. הלהקה נבחרה על ידי תחנת הרדיו גלגלצ כ"דבר הבא" במוזיקה הישראלית, והשירים "מתנדנד ונופל", "מנגינה", צ'ארלי" וגם גרסת הכיסוי ל"האיש מן הבקעה" (שביצעו במסגרת השירותרום) הושמעו בתדירות גבוהה ברדיו. לאחר צאת האלבום הלהקה התפרקה. ב-1999 ניגן על תופים באלבומו של מקס גת-מור "מקס גת מור". מאז 2003 מלמד ב"מרכז המוזיקה" ברעננה. לימוני משמש כרכז מחלקת תופים וכלי הקשה, וכרכז מחלקת יוצרים. הוא גם מלמד נגינה ומגיש לרסיטלים מטעם משרד החינוך. במרכז המוזיקה הקים לימוני הרכב מתופפים ייחודי מסוגו בארץ, בסגנון הקולג'ים בארצות הברית שנקרא - "drumline", ואף אירח את ההרכב בהופעותיו. החל מ-2004, הוא מעביר קורס מפגשי יוצרים, אליו מגיעים בין השאר מוזיקאים בתחילת דרכם. בסוף הקורס הם מעלים מופע, בין השאר הופיעו ב"תיאטרון תמונע", בבארבי ועוד. במהלך העבודה על האלבום השני החל בתהליך מחודש של חזרה בתשובה, התקרב לחסידות חב"ד ולרב יוסף שמואל גרליצקי. בשנת 2008 הוציא יהושע לימוני את אלבומו "מנות קטנות" בהוצאת "בארבי רקורדס". בשיר הנושא "מנות קטנות" שיתף פעולה עם להקת "דבק" (ביניהם גדי רונן מהפרויקט "החצר האחורית"). חלק גדול מההפקה המוזיקלית של אלבום זה נעשה בביתו של לימוני. מהאלבום הושמעו בגלגלצ השירים "מזבח" ו"רק דקה". מ-2008, שיתף פעולה בכתיבה וייעוץ לכתיבת שירים עם אמנים שונים, ביניהם דודו טסה (ב-2009 כתב שלושה שירים יחד עם דודו טסה לאלבומו של טסה "בסוף מתרגלים להכל") ואילן דמרי מלהקת "המדרגות". ב-2014 יצא האלבום השלישי "סיכוי לאהבה". האלבום הוקלט פעמיים: המהדורה הראשונה נגנזה ולא יצאה לאור, ולאחר מכן הוקלט האלבום מחדש לגמרי. את האלבום הפיקו מוזיקלית לימוני עצמו ואודי שמחון, ובהקלטת והפקת האלבום לקחו חלק לואי להב, אילן דמרי, אלון עדר, יענקלה סגל, ארקדי דוכין, דודו טסה, ומשה לוי. בפברואר 2018 פתח יהושע לימוני בקמפיין הדסטארט לקראת אלבומו הרביעי - "מתפוצץ" שיצא בינואר 2019. מתוך האלבום הזה, השיר "חבלי משיח", חידוש לשיר שכתבה נעמי שמר, זכה להשמעות רבות בתחנות הרדיו ונכנס לפלייליסט של גלגלצ. ב- 2019 השתתף בפרויקט צמאה 5 בשיר "הבן יקיר לי". במאי 2020 הוציא סינגל המספר על נסיעתו לאוהל חב"ד לובביץ' ול-770 עם משפחתו. בנובמבר של אותה שנה הוציא את "היום תקרא לי עם", שיר-פרויקט עם אזרחים מן השורה, בעקבות מגפת הקורונה. במאי 2021 הוציא את הסינגל 'כתר מבוכה', אף הוא בעקבות הקורונה. בשנים 2022-2024 הוציא את השירים 'שדות של הסכמה', 'מזמור לתודה' ו'אל תותר' שיצא כמחווה לאנשי כוחות הביטחון והמתנדבים במלחמת חרבות ברזל לימוני נשוי לד"ר הילה לימוני, מרצה לספרות. השניים הורים לבת ובן ומתגוררים בהרצליה. יהושע לימוני, באתר ספוטיפיי יהושע לימוני, באתר MusicBrainz (באנגלית) יהושע לימוני, דף שער בספרייה הלאומית יהושע לימוני, באתר MOOMA (בארכיון האינטרנט) סרטונים בערוץ של יהושע לימוני, באתר יוטיוב תמר סוקניק, זה יהיה אלבום של חורף, באתר הארץ, 14 באוקטובר 2006 תמר סוקניק‏, יהושע מוציא אלבום סולו, באתר וואלה, 15 באוקטובר 2006 אור ברנע, תמיד חסר לי משהו, באתר ynet, 4 בפברואר 2008 nrg מעריב, מנות קטנות - יהושע, באתר nrg‏, 2 ביוני 2008 אסף נבו, ‏מתנדנד ומתפלל, באתר ‏מאקו‏, 28 בינואר 2009 יקי הפשטיין, ההגדה לבית יהושע, באתר ynet, 29 במרץ 2009 שיר בחזרה עם יהושוע לימוני, באתר וואלה, 22 בפברואר 2009 אודי ניב, מקושר במקומות הנכונים: אדון גשם וגברת קור, באתר nrg‏, 24 בפברואר 2009 אסף נבו, ‏בכורה: יהושע לימוני - "סיכוי לאהבה", באתר ‏מאקו‏, 5 ביוני 2013 דודו כהן, החיים חילקו לי לימוני(הקישור אינו פעיל) באתר "בית אבי חי", 26 באוגוסט 2013 משה גלנץ‏, יהושע לימוני מוכן לאהבה חדשה, באתר וואלה, 21 במאי 2014 זוהר מלאכי, יהושע לימוני: בשבת רואה דברים אחרת, ראיון באתר "הידברות", 21 במאי 2014 יואב קוטנר, ‏יהושע לימוני בהופעה בגל"צ, באתר iCast‏, 5 ביוני 2014 שפרה ריפקין, הגעגוע ליהדות והשליחות המוזיקלית, באתר ערוץ 7, 9 ביוני 2014 נתנאל לייפר, יש סיכוי לאהבה, באתר כיפה, 19 במאי 2014 משה גלנץ, לימון מתוק, באתר ערוץ 7, 27 בנובמבר 2014 עמוס אורן, יהושע לימוני בהופעה מחממת לב, באתר "הבמה", 21 בדצמבר 2014 דודו כהן, ראיון עם יהושע לימוני, בתוכנית "בכיוון אחר" באתר ערוץ הידברות מערכת וואלה!‏, שיר בחזרה עם יהושע לימוני וג'וני שועלי, באתר וואלה, 26 בפברואר 2015 יקי הפשטיין, ‏הלוך ושוב, בעיתון מקור ראשון, 12 במרץ 2019 עידו שטיינר, יהושע לימוני יוצר פסיפס ישראלי בשיר חדש, באתר ערוץ 7, 26 בנובמבר 2020 חזר בתשובה פעמיים: "מבחינתי זה היה אסון", בחדרי חרדים, ניסן ה'תשע"ט יהושע לימוני - שיר שמח בהופעה, עם שורת מתופפים!, סרטון באתר יוטיוב